မလ်လိၵႃဝိမႃၼဝတ်ထု၊ ၼၢင်းၽီ ဢၼ်လႆႈလူႇ ၽႃႈဝၢတ်ႈ မႁႃႇလတႃႇ



8. မလ်လိၵႃဝိမႃၼဝတ်ထု၊ ၼၢင်းၽီ ဢၼ်လႆႈလူႇ ၽႃႈဝၢတ်ႈ မႁႃႇလတႃႇ 
 658။ ၼၢင်းၽီဢွၼ်ႇ ဢၼ်ၼုင်ႈဝႆႉသိူဝ်ႈၶူဝ်းလိူင်မိူၼ်ၶမ်း၊ ဢၼ်ၼုင်ႈဝႆႉ ၽႃႈယၢၵ်ႈတၼ်းသႃႇ လိူင်မိူၼ်ၶမ်း မႂ်းၼၢင်းၼႆႉ ပိၵ်ႉသမ်ႉဝႃႈ ဢမ်ႇၼုင်ႈၶူဝ်းသီၶမ်း ဢၼ်ႁၢင်ႈလီႁၢင်ႈငၢမ်းဝႆႉၼၼ်ႉသေ တႃႉ (တူဝ်မႂ်းၼၢင်းၼႆႉ)ပေႃးႁၢင်ႈ လီႁၢင်ႈလဝ်းဝႆႉယူႇယဝ်ႉ။
 659။ ၼၢင်းၽီဢွၼ်ႇ ဢၼ်တိုဝ်းဝႆႉဝႅၼ်ၶမ်း၊ ဢၼ်တိုဝ်းဝႆႉ ပၢၼ်းၵုမ်းၶမ်း၊ ဢၼ်ၼုင်ႈဝႆႉ ၽႃႈသဵၼ်ႈမႆၶမ်း ဢၼ်မီးဝႆႉမွၵ်ႇၵႅဝ်ႈသႅင်ၵူႈပိူင်ပိူင် (မႂ်းၼၢင်းၽီ) ႁိၵ်ႈၸိုဝ်ႈသင်ၼေႃး။
 660။ (ၼၢင်းၽီဢွၼ်ႇ တူင်ႇမွၵ်ႇဢၼ်ႁၢင်ႈၶိူင်ႈဝႆႉ တီႈတူဝ်မႂ်းၼၢင်းၼၼ်ႉ) ဢဝ်ၶမ်းမဝ်ႈသေ ႁဵတ်းဝႆႉယဝ်ႉ၊ ဢဝ်သႅင်လႅင်သေ ႁဵတ်းဝႆႉယဝ်ႉ။ ဢဝ်သႅင်ၶႆႇမုၵ်ႈသေ ႁဵတ်းဝႆႉယဝ်ႇ။ ဢဝ်ပတ်းလမ်သေ ႁဵတ်းဝႆႉယဝ်ႉ။ ဢဝ်သႅင် လႅင်သႅင်လၢႆးသေ ႁဵတ်းဝႆႉယဝ်ႉ။ ဢဝ်သႅင်မူၼ်ႇ ဢၼ်မိူငၼ် မၢၵ်ႇတႃၵႃဢိုဝ်ႈၼၼ်ႉႁဵတ်းဝႆႉလႄႈ လၢၵ်ႇလၢႆးယူႇတႄႉယဝ်ႉ။
 661။ ၼႂ်းၵႃႈ တူင်ႇမွၵ်ႇၸိူဝ်းၼၼ်ႉ တူင်ႇမွၵ်ႇ မၢင်ဢၼ်ၼႆႉ မီးသဵင်မိူၼ်ၼင်ႇ သဵင်ၼူၵ်ႉယုင်း သဵင်လီ သဵင်ဝၢၼ်တႄႉယဝ်ႉ။ မီးသဵင်လီသဵင်ဝၢၼ် မိူၼ်ၼင်ႇ သဵင်ၶုၼ်ၼူၵ်ႉႁၢင်းသႃႇယဝ်ႉ။ မီးသဵင်လီသဵင်ဝၢၼ် မိူၼ်ၼင်ႇ သဵင်ၼူၵ်ႉၵရဝဵၵ်ႉယဝ်ႉ။ တမ်ႈတီႈ တူင်ႇမွၵ်ႇၼၼ်ႉ လႆႈငိၼ်းလီသဵင်ဝၢၼ် မိူၼ်ၼင်ႇပိူၼ်ႈတွႆႇ သဵင်ၵွင်တူႇရိယႃႇ ဢၼ်မီးဢင်ႇၵႃႇႁႃႈပိူင်ၼၼ်ႉယဝ်ႉ။
 662။ လေႃႉရထႃးမႂ်းၼၢင်းၵေႃႈ ၵျႃႉတႄႉတႄႉ။ ထုၵ်ႇၸႂ်တႄႉတႄႉ။ ဢဝ်ၵႅဝ်ႈသႅင်ၵူႈပိူင်ပိူင် ႁဵတ်းဝႆႉလႄႈ လၢၵ်ႇလၢႆးတႄႉတႄႉ။ (မၢၵ်ႇလေႃႉ ၶႃလေႃႉၸိူဝ်းၼၼ်ႉၵေႃႈ) ႁၢင်ႈၶိူင်ႈဝႆႉၵူႈပိူင်ပိူင်လႄႈ ၶႅၼ်းၵျႃႉတႄႉတႄႉ။
 663။ ၼၢင်းၽီ ဢၼ်ႁၢင်ႈလီမိူၼ်ၼင်ႇ ၶမ်းၸဵၼ်ႈဝႆႉသေ မီးဝႆႉယူႇၼိူဝ်လေႃႉရထႃးၼၼ်ႉ မႂ်းၼၢင်းၼႆႉ ဢဝ်ငဝ်းတူဝ်မႂ်ႈသေ ႁိူဝ်ႈႁႅင်းလႅင်းသႂ်ႇ ၼိူဝ်လိၼ်မိူင်းယူႇယဝ်ႉ။ ၽွၼ်းလီဢၼ်ၼႆႉ ပဵၼ်ယွၼ်ႉပိူဝ်ႈ ၵၢမ်ႇၵုသူဝ်ႇ ဢၼ်လႂ်ၼေႃး။ ၵဝ်ထၢမ်မႂ်းၼၢင်းယူႇယဝ်ႉ။ တွပ်ႇပၼ်မႃးလႄႈ (ၼႆ ၸဝ်ႈၼႃႇရတ ထၢမ်ၵႂႃႇယဝ်ႉ)။
 664။ (ၶႃႈၼၢင်း) မီးၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် လႆႈဢဝ် ၽႃႈဝၢတ်ႈ မႁႃႇလတႃႇတၼ်းသႃႇ ဢၼ်ႁိၵ်ႈၸိုဝ်ႈဝႃႈ သေႃးဝၼ်ႇၼၸႃႇလ ဢၼ်ဢဝ် မႆၶမ်း သွႆႉၽွတ်ႈဝႆႉ သႅင်ပတ်ႉတမျႃး၊ သႅင်ၶႆႇမုၵ်ႈၵူႈပိူင်ပိူင်သေ လူႇတၢၼ်းႁူမ်ႇပၼ် တမ်ႈတီႈ မုၼ်ၶမ်းၽြႃး ဢၼ်ဢမ်ႇမီးတီႈတႅၵ်ႈ၊ ဢၼ်မီး ၵုင်ႇၵျေးၸူးတဵမ်ထူၼ်ႈ ၸဝ်ႈၽူႈဢၼ် ၶဝ်ႈသူႇၼိပ်ႉပၢၼ်ႇၼၼ်ႉယဝ်ႉ။
 665။ ၸဝ်ႈႁဝ်းတီႈၶႃႈ ၶႃႈၼၢင်းလႆႈႁဵတ်းၵၢမ်ႇၵုသူဝ်ႇ ဢၼ်မုၼ်ၶမ်းၽြႃးၶဝ်ၸဝ်ႈ ယွင်ႈယေႃးၼၼ်ႉလႄႈ ၸင်ႇတေဢမ်ႇလႆႈမီး လွင်ႈၶီၼႅင်သင်၊ ဢမ်ႇမီးတၢင်းၶႆႈတၢင်းပဵၼ်သင်သေ လႆႈၵတ်းယဵၼ်သိူဝ်းသႃႇယူႇတီႈၶႃႈဢေႃႈ (တွပ်ႇလၢတ်ႈၵႂႃႇၼင်ႇၼႆယဝ်ႉ)။
မလ်လိၵႃဝိမႃၼဝတ်ထု ႁူဝ်ပႅတ်ႇ သုတ်းယဝ်ႉ။

ၽိုၼ်ဢိင်

!Main category
ပိူင်ထၢၼ်ႈ:ဝိမႃႇၼဝတ်ႉထု